FI Euroopan unionin virallinen lehti C 182/22

Tanskan hallituksen ilmoitus hakemuspyynnöstä, joka koskee tietyllä Pohjanmeren alueella tapahtuvaan hiilivetyjen etsintään ja hyödyntämiseen myönnettäviä lupia

7. tarjouskilpailukierros Tanskassa

(ETA:n kannalta merkityksellinen teksti)

2014/C 182/07

Tanskan hallitus ilmoittaa hiilivetyjen etsintään, hyödyntämiseen ja tuotantoon tarkoitettujen lupien antamisen ja käytön edellytyksistä 30 päivänä toukokuuta 1994 annetun Euroopan parlamentin ja neuvoston direktiivin 94/22/EY 3 artiklan 2 kohdan a alakohdan mukaisesti mahdollisuudesta hakea 20. lokakuuta 2014 klo 12.00 asti Tanskan säädöksen ”lov om anvendelse af Danmarks undergrund”, ks. 13 päivänä syyskuuta 2011 tehty kodifikaatio N:o 960, 12 pykälän 1 momentin a alakohdan nojalla lupaa hiilivetyjen etsintään ja hyödyntämiseen Pohjanmerellä Tanskan mannerjalustalla alueella, joka sijaitsee pituuspiirin 6° 15′ itäistä pituutta länsipuolella (Centralgraven-hautavajoama ja sen lähialueet). Jos 20. lokakuuta 2014 on kulunut alle 90 päivää tämän ilmoituksen julkaisemisesta Euroopan unionin virallisessa lehdessä, hakuaika päättyy vasta 90. päivänä klo 12.00 siitä päivästä lukien, jona tämä ilmoitus on julkaistu Euroopan unionin virallisessa lehdessä, tai viimeistään ensimmäisenä työpäivänä sen jälkeen, jos 90. päivä ajoittuu viikonloppuun, yleiseen vapaapäivään, jouluaattoon tai uudenvuodenaattoon.

Lupia voidaan hakea hiilivetyjen etsintään ja hyödyntämiseen Pohjanmerellä sijaitsevan Centralgraven-hautavajoaman ja sen lähialueiden niissä osissa, jotka eivät ole konsessioiden alaisia. Nämä osat näkyvät kartasta, joka löytyy Tanskan energiaviranomaisen (Energistyrelsen) kotisivulta. Aluetta rajaavat pohjoisessa, lännessä ja etelässä mannerjalustan ja Norjan, Ison-Britannian ja Saksan väliset rajat ja idässä pituuspiiri 6° 15′ itäistä pituutta (ED50-koordinaattijärjestelmä).

Lisäksi voidaan hakea hiilivetyjen etsintä- ja hyödyntämislupia, jotka koskevat viereisten lupa-alueiden syvyysrajojen alapuolella olevia kerroksia.

Lupia voidaan hakea myös alueille, jotka mahdollisesti muuttuvat konsessioiden alaisista konsessioista vapaiksi hakuajan kuluessa.

Direktiivin 94/22/EY 5 artiklan 1 kohdassa tarkoitetut määräykset ja arviointiperusteet (ks. myös Tanskan maanalaisen alueen käytöstä 13 päivänä syyskuuta 2011 tehty kodifikaatio N:o 960) on julkaistu 24. huhtikuuta 2014 Tanskan virallisessa lehdessä N:o 78 erilaisia tiedonantoja, tarjouspyyntöjä ja tarjouskilpailuja koskevan otsikon alla.

Ilmasto-, energia- ja rakennusministeriö on tiettyjen suunnitelmien ja ohjelmien ympäristövaikutusten arvioinnista annetun direktiivin 2001/42/EY mukaisesti tehnyt tarjouspyynnön kohteena olevaa suunnitelmaa koskevan ympäristöarvioinnin. Yksityiskohtaisemmat tiedot suunnitelmasta ja ympäristövaikutusten arvioinnista on esitetty energiaviranomaisen kotisivulla.

Hakemukset on lähetettävä seuraavaan osoitteeseen, josta saa myös tarvittaessa lisätietoja direktiivin 94/22/EY mukaisesti:

Klima-, Energi- og Bygningsministeriet Energistyrelsen Amaliegade 44 DK-1256 København K DANMARK P. +45 33926700 Sähköposti: ens@ens.dk Internetosoite: http://www.ens.dk, http://www.ens.dk/en/oil-gas/licences/licensing/rounds (oplysninger om 7. udbudsrunde og om miljøvurderingen)

Luvista ilmoitetaan arviolta kuuden kuukauden kuluttua hakuajan päättymisestä.